En middelsstor, nokså kraftig, blankt brunsvart trebukk med et gult tverrbånd på dekkvingene. Pronotum og dekkvingene foran og bak er kledt med fine, nedliggende, gulaktige hår. Antennene er nokså kraftige, hvert ledd gulaktig med svart spiss, noe lengre enn kroppen. Pronotum er ujevnt sekskantet, bredere enn langt, med en smal tverrkjøl i midten. Dekkvingene er litt avsmalnende bakover, blanke midt på og mattere og hårete i begge ender. Beina er middels lange, lårene nokså tynne.